ང་ཚོས་དུད་ཚང་རེ་རེ་བཞིན་སྐོར་སྐྱོད་བྱས་ཏེ་ནད་མནར་དང་རྒན་གཅོང་།ཉམ་ཐག་སོགས་ལ་རོགས་སྐྱོར་ཐོ་འགོད་བྱས།མཇུག་ཏུ་མི་མང་ཚོགས་འདུ་བསྐོངས་ཏེ་༧གོང་ས་མཆོག་གི་འཛམ་གླིང་ཞི་བདེའི་མཛད་འཕྲིན་དང་བོད་པའི་ཆོས་དང་རིག་གཞུང་གི་གལ་གནད།ཡུལ་ཆུ་འཐུང་ན་ཡུལ་ཁྲིམས་བརྩི་དགོས་པ་སོགས་ངོ་སྤྲོད་གཏམ་བཤད་དང་མི་མང་ལ་དྲི་བ་དྲིས་ལན་བྱས།དེ་རྗེས་མི་མང་གིས་བོད་མི་མང་སྤྱི་འཐུས་དང་གཞིས་མགོ་ཕེབས་པར་དགའ་བསུའི་གསོལ་སྟོན་བཤམས་ཏེ།བུད་མེད་ཚོས་སྐོར་གཞས་འཁྲབ་པ་དང་སྐྱེས་པ་ཚོས་སྐྱེམས་ཆང་འཐུང་སྟེ་དགའ་དགའ་སྤྲོ་སྤྲོ་གནང་སོང་།ང་ཚོ་ཕོ་ལེ་བསམ་འཕེལ་གླིང་གཞིས་ཆགས་སུ་ཉིན་གཉིས་དང་།དེ་ནས་ཡར་ཆུ་ཚོད་གཉིས་ཙམ་གྱི་སར་ཡོད་པའི་དགུན་སར་ཉིན་གཅིག་བཅས་ལ་བསྡད་རྗེས།ཝ་ལུང་ཁུལ་གྱི་ལས་དོན་ཡོངས་སུ་གྲུབ་སྟེ་ཕྱིར་ལམ་ལ་ཆས་པ་ཡིན།ཉིན་དེའི་ཞོགས་པ་སྔ་པོ་ནས་གཞིས་མི་རྣམས་འཚང་ཁ་ཤིག་ཤིག་གིས་ང་ཚོར་ཕེབས་སྐྱེལ་ཞུ་བར་བཅར་འདུགཁོང་ཚོས་མར་དང་ཕྱུར་བ།སྣུམ་བསྲེགས་བག་ལེབ།སྒོ་ང་བཙོས་མ།རྒྱ་ནག་གིས་བཟོས་པའི་ངར་ཟས་རིགས།གླང་དམར་དང་།ལྷ་སའི་སྦི་རག་སོགས་འཁྱེར་ནས་སླེབས་འདུགབསམ་འཕེལ་གླིང་གཞིས་ཆགས་འདབས་སུ་བཞུགས་གདན་གྲ་སྒྲིག་བྱས་ཏེ།སྐྱེས་མ་ཚོས་ལག་ཏུ་ཇ་ཆང་གི་བུམ་པའི་ཁ་རུ་མར་དང་ཁ་བཏགས་ཀྱིས་བརྒྱན་ཏེ།སྐུ་མགྲོན་ཕེབས་སྐྱེལ་གྱི་ཁ་གཡང་བརྗོད་པར་སྒུག་འདུགང་ཚོ་དེར་འབྱོར་མ་ཐག་ཁོང་ཚོས་ཇ་ཆང་འདེགས་འབུལ་ཞུས་ཏེ།སྐྱེས་མ་ཚོས་མཉམ་གཞས་འདི་ལྟར་བཏང་སོང་།